## Justícia treballarà amb Fisabio i la Universitat de València per a desenrotllar projectes d’investigació i innovació en la identificació de les víctimes de la Guerra Civil i el franquisme

*** La Generalitat manté el reconeixement del dret de les víctimes a la localització, exhumació i identificació de les persones desaparegudes**

El *Diari Oficial de la Generalitat Valenciana* (DOGV) ha publicat hui l’acord marc de col·laboració de la Conselleria de Justícia i Administració Pública amb la Fundació per al Foment de la Investigació Sanitària i Biomèdica de la Comunitat Valenciana (FISABIO) i la Universitat de València-Estudi General, per al desenrotllament de projectes d’investigació i innovació en la identificació de les víctimes de la Guerra Civil i del franquisme.

L’objectiu d’este acord, que es va aprovar en el Ple del Consell del passat 1 de juliol, és promoure el desenrotllament de projectes d’investigació i innovació de caràcter interdisciplinari, en la identificació de víctimes, amb la finalitat de millorar les taxes d’identificació, continuant la investigació amb noves tècniques i metodologies, així com la seua transferència i difusió científica i social.

Entre les activitats que es promouran i impulsaran figuren el desenrotllament de projectes d’investigació (línia genètica, forense i històrica), assessorament mutu en projectes d’investigació objecte de l’acord, així com la difusió dels resultats de les activitats per al foment de la investigació, a través de cursos, jornades i congressos.

D’esta manera, la Generalitat manté el reconeixement i protecció del dret de les víctimes perquè que es facen activitats d’indagació, localització, exhumació i identificació de les persones desaparegudes. En este sentit, este acord és continuació d’un acord inicial firmat entre les parts en abril de 2021 per a continuar les investigacions en curs, i tindrà una duració de quatre anys des de la seua firma.

Fecha: 05/08/2025